ประกาศสถานการณ์ฉุกเฉินที่มีความร้ายแรงในเขตท้องที่เขตดอนเมืองและเขตลาดกระบัง กรุงเทพมหานครและอำเภอบางพลี และอำเภอบางเสาธง จังหวัดสมุทรปราการ 

ประกาศสถานการณ์ฉุกเฉินที่มีความร้ายแรง
ประกาศสถานการณ์ฉุกเฉินที่มีความร้ายแรง
ในเขตท้องที่เขตดอนเมืองและเขตลาดกระบัง
กรุงเทพมหานคร
และอำเภอบางพลี
และอำเภอบางเสาธง จังหวัดสมุทรปราการ[๑]
 

โดยที่ปรากฏว่ามีกลุ่มบุคคลเข้ายึดท่าอากาศยานดอนเมือง
และท่าอากาศยานสุวรรณภูมิทำให้เกิดความวุ่นวาย และนำไปสู่ความไม่สงบเรียบร้อยภายในประเทศ
จำเป็นต้องมีมาตรการเร่งด่วนเพื่อรักษาไว้ซึ่งความปลอดภัยของประชาชน
การรักษาความสงบเรียบร้อย
และมิให้กระทบต่อการใช้สิทธิและเสรีภาพของประชาชนผู้บริสุทธิ์
และมีเหตุอันควรเชื่อได้ว่ามีการกระทำที่มีความรุนแรงกระทบต่อความมั่นคงของรัฐ
ความปลอดภัยในชีวิตหรือทรัพย์สินของรัฐหรือบุคคล
ประกอบกับเพื่อดำเนินการให้เป็นไปตามคำพิพากษาศาลแพ่งที่พิพากษาให้บุคคลดังกล่าวออกจากพื้นที่
จึงมีความจำเป็นที่ต้องเร่งแก้ไขปัญหาให้ยุติได้อย่างมีประสิทธิภาพและทันท่วงที

อาศัยอำนาจตามความในมาตรา ๕ และมาตรา ๑๑
แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบด้วยมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘ มาตรา ๔๑
มาตรา ๔๓ มาตรา ๔๕ และมาตรา ๖๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย นายกรัฐมนตรีจึงให้ประกาศสถานการณ์ฉุกเฉินที่มีความร้ายแรงในเขตท้องที่เขตดอนเมืองและเขตลาดกระบัง
กรุงเทพมหานคร และอำเภอบางพลี และอำเภอบางเสาธง จังหวัดสมุทรปราการ

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๒๗ พฤศจิกายน พ.ศ. ๒๕๕๑
สมชาย
วงศ์สวัสดิ์
นายกรัฐมนตรี






ปริยานุช/ผู้จัดทำ
๒
ธันวาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๑๘๑ ง/หน้า ๑/๒๗ พฤศจิกายน ๒๕๕๑